Liggaam gevind in bekende Bloem-kuierstraat(Foto: Google Maps) Die polisie in Bloemfontein vra die publiek se hulp met inligting wat kan lei tot die inhegtenisneming van die verdagte(s) wat moontlik betrokke was by die moord op ŉ man in Tweede Laan, Westdene. ’n 36-jarige man se liggaam is Woensdag omstreeks 06:40 in die oop stuk veld op die hoek van Zastron-straat en Tweede Laan gevind. Volgens sers. Sinah Mpakane, polisiewoordvoerder, het die man kneusplekke op sy gesig en brandwonde aan sy hande, bors en bobene gehad. “Die man het op sy rug gelê en was met ŉ duvet bedek. Sy voete was met ŉ tou vasgebind,” bevestig Mpakane. Die man was in ŉ grys trui en gestreepte bokserbroek geklee. “Paramedici het die man op die toneel dood verklaar.” Volgens Mpakane kon die polisie nog nie die oorledene se familie opspoor nie en vra ook die publiek se hulp daarmee. “Enige iemand met inligting wat kan lei tot die inhegtenisneming van die verdagte(s) of wat kan help om die familie van die oorledene op te spoor, kan kapt. Yaliwe Mokoena van die polisie in Parkweg by 082 526 2653 skakel of die polisie se Stop Misdaadnommer by 08600 10111 kontak.”